정조 10년
丙午十月十一日午時。上御熙政堂。親臨專經文臣殿講。兼行次對入侍時。行都承旨李聖圭。左承旨徐鼎修。右承旨李時秀。左副承旨洪仁浩。右副承旨趙衍德。檢校直閣徐龍輔。待敎尹行任。記事官金孝健。假注書朴蓍壽。記注官金健修。記事官李崑秀。考官領敦寧洪樂性。行副司直李性源李在學。參考官行副司直金載瓚朴天衡。刑曹參議金履禧。分兵曹參議李惠祚。左議政李福源。右議政金熤。知中樞府事具善復。行兵曹判書李命植。左參贊金魯鎭。右參贊李在協。行戶曹判書鄭一祥。禮曹判書徐有隣。刑曹判書金履素。行副司直徐有寧徐有慶。工曹趙時俊。行副司直徐有大李秉模。漢成右尹沈豐之。行副司直金思穆。行大司憲兪彦鎬。大司諫金宇鎭。執義朴廣源。司諫趙濟魯。掌令洪樂恒李庚運。持平洪聖淵。獻納李敏采。正言李羽晉鄭東觀。以次進伏訖。樂性曰。日氣不調。聖體。若何。上曰。一樣矣。樂性曰。王大妃殿氣候。何如。上曰。一樣矣。樂性曰。惠慶宮氣候。何如。上曰。一樣矣。福源曰。次對有命。故來會而別無稟定事矣。俄於閤外。暫見海西分等狀啓。而此則原狀啓。姑未啓下矣。福源曰。社稷燎祝時。本署提調例與壇司。眼同擧行。而都提調有病。提調金鍾秀在外。不得擧行云。不可無變通之道在外提調許遞。何如。上曰。依爲之。出擧條上曰。昨日撤夜酬應。精神甚疲憊矣。今日賓筵。必欲備員臺臣者。以蔡濟恭事。欲爲究境。而非使之發啓也。亦非使之不發啓也。大抵近日臺臣。專事規避。非在外則輒違牌。此皆出於語默兩難之致。因此而臺閣幾乎空虛。世豈有有國而無臺諫之世乎。然此豈足獨責於今日臺臣也。予於一蔡濟恭生死。有何顧惜。必欲拯捄哉。蓋以事關世道。有乖朝象。非不欲趁卽昭晣。而于今五六年置之䵝䵢之科。尙未究境者。或恐因此而受傷者多矣。究其本則出於全保之意也。譬如人在尊敬之位。則爲下者不可以賢愚而忽之也。予雖否德。在群下尊敬之道。固當聽信予言。而前後筵敎。旣盡昭晣。則今日廷臣之擧措。又何爲而至此。少有嚴畏之心。當知王綱之尊。而王綱若是陵夷。懲討猶屬第二件事。蓋懲討。所以尊君父而討亂賊也。今日之所謂懲討者。不知王言之爲重。而只以塞責爲務。懲討之義。固如是乎非不知以文跡昭示。而向日筵敎。亦出於不得已也。豈爲急於救解。以無形跡之言。質言於廷臣哉。在廷之人。若有一分對揚之意則使第二件事。發諸予口。至有十二日筵敎乎。卽此一事。一言可決。而今日群下。謂予不信。則其可曰有君有臣乎。旣曰君君臣臣。則世豈有不信君父之質言者乎。如此朝象。如此國綱。求諸往牒。亦所罕覩。蓋自十二日筵敎之後。至今兩日。尙未究境。王綱日墜。上下阻隔。卿等果以予言爲信乎。否乎。有國以來。未有如今番事矣。在昔方萬揆事。豈非今日之所可監戒者乎。卿旣是時任。故勢將責勉於卿矣。且有爲世道深可憂慨者。甚至於昨日金宇鎭事而極矣。再昨政事。渠豈敢如是萬萬放恣也。近日甄用。予亦不知其緣何。而渠若有一分嚴畏之心。固當縮伏之不暇。乃反殆同平人。若是無忌憚乎。蓋宇鎭之罪狀。世亦不知其何如。此實與蔡濟恭一般矣。渠之見枳與從宦。啓是自下擅便。世豈有有國有君而若是者乎。爲群下者。其何侮上之太甚也。卿旣在渠之洞內。故有此下敎矣。昨夜開政。幾至撤漏。臺諫望筒。不知幾人。而皆是居住不分明之人。以此疲於酬應。尙今未得接目。予於宇鎭。受辱多矣。吏判則乃是甘盤故舊。素是氣短之人。自來迃滯。予固不欲言。而金宇鎭則渠本是出自近列之人。一自見枳之後。渠安敢若此。蓋今世之人。如得片時形勢。則輒攘臂自得。無所忌憚。豈可曰有君綱乎。世道之如此。朝象之如此。今不責之於卿而責之於誰乎。王綱一何卑也。世道一何壞也。如是而國可以爲國乎。近來政事。予實不如其何如也。卿須看再昨政事。今日偏黨。胡至是也。卿等亦不得辭其責矣。至於吏判政事。亦有不可知者。蓋宋載經之爲同敦寧也。過三月而始乃擬人。此亦迃滯甚矣。近日事。自下相解。自下相枳。幾於威權下移。卿等亦何面見我乎。王綱臣分若此。則蔡濟恭事。顧何足說也。福源曰。莫非臣等猥忝鼎席。不能對揚之致。無辭仰達矣。臣不敢晏然於前席。玆出去俟勘矣。仍趨出。上曰。過矣。樂性曰。臣亦無辭更達矣。雖是原任。亦不敢冒居前席。亦出去俟勘矣。上曰。非向卿說者。卿則以原任爲殿講入來。不必若是。卽爲就座。上命孝健。以安心入來之意。傳諭于左相。同爲入來。又命臺諫牌去來催促。上命大司憲進前。彦鎬進伏。上曰。俄者下敎。卿果聞之否。卿則異於他人。豈可處之於混塞之科也。卿素知大體。想必有悟於予言矣。彦鎬曰。座處稍遠。雖未得詳細伏聞。而略聞其大槪矣。今日則臣之職名。異於前日。當有仰奏者矣。上曰。有何所陳耶。彦鎬曰。世豈有不信王言之臣子。而書曰。予曰辟。爾惟勿辟。予曰宥。爾惟勿宥。又曰。辟以止辟乃辟。殿下今日之擧。恐違古人曰宥勿宥之意也。上曰。卿言可謂題外矣。彦鎬曰。在昔孝廟朝。時以金弘郁事言之。其時先正臣宋時烈。自鄕上來。首陳設禁之弊。而蓋設禁之擧。自上亦知其群情之不可禁故耳。此先正所以敷陳於筵席者。意豈偶爾。向者蔡濟恭之授閫也。至使諸臣。有勿入衛內之敎。此實自上知其必有所爭執。故有此防人口之過擧。是果臣等之相顧愕然者此矣。上曰。此則十二日筵敎。已皆言之。何必有此言也。彦鎬曰。臺臣之抑鬱。輿情之憤惋。此果勢所使然。今日則當發啓矣。上曰。俄亦言之。而卿之致位至此。意有所在。亦有可取之端。故今筵先爲進前。欲使卿。不至狼狽矣。今聞卿言。可謂問東答西。且世豈有二金弘郁乎。卿之所奏。節節該然矣。卿則罷職。卽爲出去。聖圭曰。左相許。遣史官則以爲萬萬惶懍。以待命事。出去矣。上曰。更遣史官。勿待命。卽爲入來事。傳諭。樂性曰。臣於今日。雖以考官入來。而忝在三座之列。則今於蔡濟恭事。屢有過中之擧。而臣安得無言乎。都憲所奏。別無可罪者矣。且職名莫重。不可輕易處分矣。上曰。卿言雖出於無隱之義。獨不顧侮上之科乎。卽爲就座。樂性曰。臣子旣聞侮上之敎。豈敢晏然於前席乎。上曰。不必如是矣。速爲就座。孝健承命還奏曰。左相入來矣。福源進伏。上曰。卿之所引。無乃太過乎。予之向卿言者。以時任之故也。次對爲之。福源曰。臣則別無仰達者。諸宰中若有稟定者。使之進達。何如。上曰。唯。善復曰。內武庫所儲腐傷軍器修補物力。以兩西耗條小米各三百石。兩南耗條大米各三百石。間年輪回作錢取用事。昨年定奪。自備局已爲行會擧行。而本寺句管修補。今方始役矣。所入物力。以昨今兩年所捧。太半不足。實無就緖之望。他無區劃之道。臣意則以惠廳所在重建所物力錢中。姑先量宜取用。其代。自該廳從長拮握充數似好。惶恐敢達。上曰。惠堂亦陳所見。宣惠廳堂上徐有隣曰。訓將以此事屢次往復。故已有所拮握料量之道。使之姑先取用。無妨矣。上曰。依爲之。出擧條善復曰。今年各樣保布。拘於分等之晩時。尙今無一邑來納者。冬寒漸緊。軍兵冬等奉足。勢將及今分給。而雖以二分錢一分木磨鍊交給。所入木爲一百二十餘同。見今庫儲不過爲六十餘同。其不足之木。以戶曹地木。限六十同姑先貸來分給。隨其新捧。卽爲還報似好。惶恐敢達。上曰。依爲之。出擧條有寧曰。本廳京外軍校之支放。專靠於畿湖牙兵收米。而其數合爲三千餘石。今年則皆入於代錢中。所謂米條。初無升合之入。軍校朔料。措手無策。目今事勢實爲切悶。以京廳言之。一年所用二千餘石。而他無拮握之道。本廳月課米之間年例受於均廳者。爲四百石。而戊申正月。乃其當次則在該廳。不過爲一年例下。數亦不多。使之趁今上下。以補目下放料之資。其餘不足之數。來頭觀勢。從便貿取。以爲繼用之地。至於山城軍校之料條。亦爲一千七百餘石之多。無他區劃之道。軍餉留庫米中。依此數姑先取用。待明秋卽爲貿充。事甚便好。下詢大臣均堂處之。何如。上曰。大臣之意。何如。左議政李福源曰。月課米。聞惠堂之言。則本無預下之例。至於軍餉留庫。法意甚嚴。本廳事勢。誠爲可悶。而推移取用。終涉未安。竝置之。何如。上曰。依爲之。出擧條有寧曰。本廳畿邑所在屯稅各穀。旣自畿營。貿取補賑。則折價之際。只當一遵折米之例。而今此正租則以折米例給價。雜穀則從市直貿用者。事甚斑駁。一依正租例。折價貿用之意。更爲分付。何如。上曰。大臣之意。何如。左議政李福源曰。正穀雜穀。皆有準折。一從準折之請。亦不爲無據矣。上曰。卿言旣如此。令廟堂。問于本道。草記。稟處。可也。出擧條思穆曰。摠廳屯穀事。向日亦爲仰達。而軍兵支放。實無措手目下周旋之道。若非原餉中取用。實無奈何。且事係軍政。合有變通之道。故敢此仰達矣。上曰。大臣之意。何如。福源曰。此與代錢條有異。軍政亦重。施之無妨矣。上曰。從便爲之。一祥曰。昨日以關白作故。承襲後信使前例。考出事。親承下敎。與禮曹同爲考出入啓矣。壬辰年家繼新立。旋卽作故之故。五年間仍無信使。而其前後則皆於新立三年內。請信使矣。以此推之。今番信使。似在於再明年間。禮單蔘。不可不趁今秋預爲卜定。限明秋貿取。然後可無臨時窘束之患。體蔘二百斤尾蔘四十斥。爲先卜定於江界府。使之貿納。而自今秋至明年。丹把黃把。準此數上納。價本則報備局區劃之意。發關。分付於該道道臣。何如。上曰。依爲之。出擧條命臺臣進前。宇鎭進伏。奏三司合啓。上曰。不允。宇鎭進奏兩司合啓。上曰。不允。宇鎭與僚臺。相與耳語。上命書傳敎曰。附耳呫囁。殊損筵體。當該臺臣禁推。庚運進奏府啓。上曰。不允。庚運進伏奏曰。臣自來情勢。夫豈堪膺於言責之望。而賓對有命。飭敎極嚴。雖不得不冒沒出肅。猥隨諸臺之後。而臣於日昨。與前持平臣宋民載。聯名陳疏。未及承批。莫非臣忱誠未孚之致。卽此一款。已是臣難冒之端。而及登前席。長僚以蔡濟恭事。至有被罪之擧。則長僚之言。卽臣等之言。臣等之言。卽國人之論。到今處義。與長僚。宜無異同。以此情踪。何敢抗顔仍冒於臺次乎。請命遞斥臣職。上曰。勿辭。亦勿退待。庚運曰。臣以蔡濟恭事。有所仰達矣。蓋近以此事。上下相持。非但有損國紀。輿情拂鬱。厥惟久矣。且今其罪狀。綻露無餘。則終不可以䵝䵢置之。臣謂蔡濟恭。亟令王府。設鞫得情。宜矣。上曰。俄者筵敎。視若尋常乎。今日臺臣。非不知嚴加處分。而若以此嚴處。則可謂怒蠅發劍。故姑且容恕。卽爲退去。爾之所奏。未知何樣言語。福源曰。臺臣所奏。誠莫知其爲何說矣。庚運進伏奏曰。臣之無似。初不合於耳目之責而冒沒登筵。隨參前啓。則目下蔡濟恭之事。係是當發之論。故欲與僚臺。共爲合陳矣。未及周旋。僚臺遽退。臣竊不勝憤惋之忱。咫尺前席。略陳所懷矣。不惟不賜允兪。聖敎截嚴。誨責備至。而至有大臣之侵斥。則莫非臣昏謬顚錯之致。臣於是。滿心惶恧。無所容措。其何可一刻晏然冒居於臺次乎。請命遞斥臣職。上曰。勿辭。亦勿退待。仍敎曰。所當嚴勘。而豈足責之於今日臺臣乎。今姑例批矣。而一傡遞差。卽爲退去。司諫趙濟魯進奏院啓。上曰。不允。濟魯曰。蔡濟恭事。臣豈不信王言。而蓋公議不可以抑折。王章不可以不伸。見今國綱之若是無餘。隄防之若此無嚴。莫非由此而終靳一允。臣莫曉聖意之何以而然。到今其罪惡。已盡綻露。豈可置之於兵閫之任乎。請亟寢蔡濟恭兵閫之命。卽令王府。設鞫嚴問。期於得情。其奏聲甚低。上曰。爾之所奏。不知爲何語耶。自此可見朝象之日壞矣。旣曰歸之於王言。則焉敢若此。予所莫知者。今日廷臣之。以蔡濟恭一事。公然就死地者也。不必多言。卽爲退去。此等啓辭。不欲賜批矣。此非但臺臣而然。今日大臣。若有一分有君之義。使今日朝象。作此貌樣乎。自此國將無餘矣。予則不足與今日大臣爲政也。福源樂性。不敢晏然於前席。仍趨出。校理趙弘鎭進伏。上曰。若有所奏者。出去。以箚子爲之。弘鎭曰。旣登前席。當仰陳矣。上曰。筵席幾罷。退去。以箚子爲之。上曰。命官。以李在協爲之。殿講設行。仍還內。講畢。諸臣以次退出。